ট্রাম্পের সঙ্গে বৈঠকে শি! চীনের পরিকল্পনায় সমস্যা বাড়বে ভারতের?

ওয়েব ডেস্ক: ট্রাম্পের ‘দ্বিগুণ শুল্ক’ লাগুর পরেই চীনের (China) দিকে বন্ধুত্বের হাত বাড়িয়েছে ভারত (India)। এসসিও সম্মেলনে শি জিনপিংয়ের (Xi Jinping) সঙ্গে বৈঠকও করেছেন নরেন্দ্র মোদি (Narendra Modi), দলে ছিল পুরানো বন্ধু রাশিয়াও (Russia)। এই ছবি বিশ্বকে এক নতুন জোটের ইঙ্গিত দিচ্ছিল। আমেরিকার (USA) তুঘলকি সিদ্ধান্তের বিরুদ্ধে একজোট হয়ে দাঁড়িয়েছিল ভারত, রাশিয়া, চীন। কিন্তু সপ্তাহ না পেরোতেই ফের এই ছবিতে বদলের ইঙ্গিত! কারণ, এবার মার্কিন প্রেসিডেন্ট ডোনাল্ড ট্রাম্পের (Donald Trump) সঙ্গে দেখা করার পরিকল্পনা করছেন চীনা প্রেসিডেন্ট।

ডোনাল্ড-শি বৈঠক (Donald-Xi Meet) চীনে হবে না। পূর্ব এশিয়ার অন্য একটি দেশে এই দুই নেতার সাক্ষাতের পরিকল্পনা করছে মার্কিন প্রশাসন। হোয়াইট হাউস সূত্রে জানা গেছে, বিষয়টি এখনও প্রাথমিক পর্যায়ে রয়েছে এবং পুরো পরিকল্পনাই চলছে নিঃশব্দে। আগামী অক্টোবর-নভেম্বরে দক্ষিণ কোরিয়ায় এশিয়া-প্যাসিফিক ইকোনমিক কোঅপারেশন (APEC) সম্মেলনের আয়োজন করা হচ্ছে। সেখানে থাকতে পারেন ট্রাম্প। শি জিনপিংও একই সম্মেলনে যোগ দেবেন বলে জানা গিয়েছে। সেখানেই কি তাঁদের বৈঠক হবে? শুরু হয়েছে জল্পনা।

আরও পড়ুন: আমেরিকাকে “প্রিয় বন্ধু” বলা, অন্যদিকে রাশিয়ার উপর নির্ভরতা

উল্লেখযোগ্যভাবে, গত মাসে শি জিনপিং ফোনে কথা বলার সময় ট্রাম্প ও তাঁর স্ত্রীকে চীন সফরের আমন্ত্রণ জানিয়েছিলেন। ট্রাম্প সেই আমন্ত্রণ গ্রহণ করলেও এখনও তার নির্ধারিত তারিখ ঠিক হয়নি। অন্যদিকে দক্ষিণ কোরিয়ার প্রেসিডেন্ট লি জে মিউং ট্রাম্পকে আনুষ্ঠানিক আমন্ত্রণ জানান এবং কিমের সঙ্গে সম্ভাব্য সাক্ষাতের কথাও উল্লেখ করেন। ট্রাম্প এই প্রস্তাবে ইতিবাচক সাড়া দিয়ে বলেছেন, “আমরা কথা বলব, সম্পর্ক আরও ভাল হবে।”

এর আগে এসসিও সম্মেলনে ভারতের প্রধানমন্ত্রী নরেন্দ্র মোদি এবং রাশিয়ার প্রেসিডেন্ট ভ্লাদিমির পুতিনের যৌথ উপস্থিতি ট্রাম্পের কাছে তেমন সন্তোষজনক ছিল না। তিনি সামাজিক মাধ্যমে কটাক্ষ করে লিখেছিলেন যে ভারত ও রাশিয়া যেন চীনের ছায়ায় হারিয়ে যাচ্ছে। তবে পরে তিনি মোদির সঙ্গে সুসম্পর্কের কথা জানান এবং বলেন ভারতের সঙ্গে সম্পর্ক নিয়ে কোনও ভয়ের কারণ নেই। মোদিও এই বক্তব্যের ইতিবাচক উত্তর দিয়েছেন।